b'\n_START_ARTICLE_\nVestkystruten\n_START_PARAGRAPH_\nVestkystruten er en af de 11 nationale danske cykelruter. Den 560 km lange rute, der ogs\xc3\xa5 er kendt som National cykelrute 1, str\xc3\xa6kker sig fra den lille gr\xc3\xa6nseby Rudb\xc3\xb8l i syd op langs vestkysten til Skagen i nord. Vestkystruten falder sammen med den danske del af Nords\xc3\xb8ruten (EuroVelo 12) - en 5.900 km lang rute, der l\xc3\xb8ber langs med kysten i otte lande omkring Nords\xc3\xb8en._NEWLINE_Undervejs passerer Vestkystruten nogle af Danmarks mest unikke naturomr\xc3\xa5der som for eksempel Nationalpark Vadehavet, Bulbjerg, Nationalpark Thy og R\xc3\xa5bjerg Mile. Ligeledes g\xc3\xa5r den igennem en stribe af vestkystens mest popul\xc3\xa6re feriebyer s\xc3\xa5som S\xc3\xb8ndervig, Klitm\xc3\xb8ller, Blokhus og L\xc3\xb8kken. Mellem de to sidstn\xc3\xa6vnte f\xc3\xb8rer ruten en helt ned p\xc3\xa5 stranden._NEWLINE_Der er ikke mange bakker p\xc3\xa5 Vestkystruten, s\xc3\xa6rligt ikke syd for Thybor\xc3\xb8n. Til geng\xc3\xa6ld kan vinden v\xc3\xa6re en afg\xc3\xb8rende faktor for hastigheden. Typisk anbefales det at cykle turen fra syd mod nord netop af hensyn til den fremherskende vindretning, som er syd-vestlig. Det er desuden v\xc3\xa6rd at bem\xc3\xa6rke, at der udover str\xc3\xa6kningen p\xc3\xa5 stranden mellem Blokhus og L\xc3\xb8kken ogs\xc3\xa5 er en del str\xc3\xa6k med grusbel\xc3\xa6gningen.\n_START_SECTION_\nPanoramaruter\n_START_PARAGRAPH_\nDer er tilknyttet 16 s\xc3\xa5kaldte Panoramaruter til Vestkystruten. Disse rundture p\xc3\xa5 mellem 20 og 50 km har forskellige temaer, heriblandt "Fuglenes fjord" ved Vest Stadil Fjord, "Dyrenes Paradis" i den sydlige del af Nationalpark Thy og "Vikinger og Vadehavet", der inkluderer Ribe og Nationalpark Vadehavet.'